Savage Rose

Savage Rose, eller The Savage Rose, er en dansk rock/visegruppe som ble grunnlagt i 1967. Bandet startet som et psykedelia-band, og oppnådde en gryende suksess i USA. Etter at plateselskapet ville ha bandet til å spille for amerikanske soldater i Vietnam valgte de først og fremst å satse på det danske markedet. Også musikalsk gjennomgikk bandet forandringer. Etter fem plater der psykedeliaen sto i fokus ga de i 1972 ut plata til teaterstykket «Dødens triumf», en hovedsakelig instrumentalplate som var ledsaget av sitater av Frantz Fanon og rettet mot EEC, som Danmark på dette tidspunktet var i ferd med å bli en del av. Samme år kom også soul/gospel-plata «Babylon» som var dedisert til Malcolm X og sterkt påvirket av Black Panther Party. Savage Rose var for øvrig invitert, som første og eneste helhvite band, til å spille på et Black Panther Party-arrangement, men oppdraget gikk i vasken grunnet arrestasjoner av arrangørene. Den mer pop-inspirerte plata «Wild Child» fra 1973 skulle bli bandets siste plate på fem år.

På dette tidspunktet brøt også bandet med den etablerte musikkindustrien. Kjernen i bandet var på denne tiden ekteparet Thomas (klaver, trekkspill) og Annisette Koppel (sang) og John Ravn (trommer). Inspirert blant annet av den svenske progg-bevegelsen ble bandet på dette tidspunktet her også et mye mer uttalt politisk band, og det støttet blant annet opp om Danmarks Kommunistiske Parti/Marxister-Leninister. Senere spilte bandet også i Albania, i flyktningleirer i Palestina og i Tyrkia, der de såvidt unngikk å bli arrestert for å uttrykke støtte kurdisk separatisme. Tre av plateutgivelsene på 1980-tallet, «En vugge af stål», «Vi kæmper for at sejre» og «Ild og frihed» besto da også av revolusjonære arbeidersanger og frigjøringssanger fra den tredje verden. Selv om bandet senere gikk tilbake til den etablerte musikkindustrien har det politiske aspektet siden vært svært viktig for Savage Rose.

I forbindelse med bruddet med den etablerte musikkindustrien skiftet også bandet språk fra engelsk til dansk. Den første danskspråklige plata «Solen var også din» kom for øvrig ut på det norske plateselskapet MAI. I 1985 fikk de i oppdrag å lage en oppsetning til EM i kunstløp som ble avholdt i Danmark samme år. Resultatet ble en ny variant av H. C. Andersens «Keiserens nye klær», der tekstilarbeidernes rolle ga stykket en helt ny dimensjon. Med platene «Gadens dronning» og «Månebørn» i 1990 forsøkte Savage Rose seg for første gang på 17 år igjen med et samarbeid med etablerte plateselskaper, henholdsvis BMG og EMI, men begge utgivelsene ble stoppet kort tid etterpå, og ikke gjort tilgjengelige før hele bandets katalog ble nyutgitt på CD i 2001. Musikalsk representerte også disse platene en viss utvikling, da de gikk over til et mer komplekst lydbilde og beveget seg tilbake i retning av rock og soul.

Denne utviklingen fortsatte også gjennom bandets senere plater, der de for øvrig også var gått tilbake til å synge på engelsk. Fra dette tidspunktet ble også det politiske aspektet mer fjernt fra tekstene, og de brukte heller sin kjendisstatus til å fronte politiske synspunkter på andre måter. 

Da den selvtitulerte debutplata ble kåret til å være en del av den danske kulturkanonen det offentlige Danmarks kåring av de fremste danske kulturproduktene, var Savage Rose sammen med Kim Larsen ute og kritiserte hele prosjektet og ba om å slippe å stå på disse listene, dog uten hell.

Selv om en rekke andre musikere var innom er det ekteparet Koppel som regnes som selve Savage Rose. Da Thomas Koppel i februar 2006 brått døde valgte likevel de gjenværende medlemmene å fortsette.

Diskografi
 Roots Of The Wasteland (2014)
 Universal Daughter (2007)
 Are You Ready (live, 2004)
 The Anthology (samleplate, 2002)
 For Your Love (2001)
 Tameless (1998)
 Black Angel (1995)
 Månebarn (1992)
 Gadens Dronning (1990)
 Ild & Frihed (1989)
 Sangen For Livet (1988) 
 Kejserens Nye Klæder (1986)
 Vi Kæmper For At Sejre (1984)
 En Vugge Af Stål (1982)
 Solen Var Også Din (1978)
 Wild Child (1973)
 Babylon (1972)
 Dødens Triumf (1972)
 Refugee (1971)
 Your Daily Gift (1971)
 Travelin’ (1969)
 In the Plain (1968)
 Savage Rose'' (1968)

Priser (utvalg)
2007 – Årets Steppeulv: Pionerprisen

Referanser

Eksterne lenker
 
 

Danske musikkgrupper
Personer med enkeltverk i den danske kulturkanonen